Svend Auken (S), 2006-01-31:
Jeg tager ordet som ordfører for først og fremmest at kommentere SF's to forslag.
Socialdemokratiet kan i det store hele støtte de to forslag.
Beslutningsforslag nr. B 2 svarer i praksis til vores beslutningsforslag om at nedsætte en forfatningskommission.
Vi håber meget, at det ved dagens afslutning vil være muligt at få flertallet i denne sal med på at nedsætte en sådan kommission, men forud går der en lang diskussion.
Der er vi altså enige.
Jeg synes, at lovforslag nr. L 4 er et stykke imponerende parlamentarisk arbejde.
SF's tidligere gruppeformand hr. Aage Frandsen har skrevet sit eget gennemarbejdede og gennemsympatiske forslag til en ny grundlov.
Det er en moderne tekst med masser af fornuftige forslag.
Tydeligvis er der tænkt meget over teksten og over bemærkningerne.
Udgangspunktet er, at man fastslår folkestyret som det helt principielle fundament.
Dernæst etablerer man med udgangspunkt i nutidens problemstillinger og gældende internationale aftaler og erklæringer et sæt moderne borgerrettigheder.
SF vil både have gennemført politisk frihed og et sæt sociale og miljømæssige rettigheder.
Det første er man kommet virkelig godt fra, synes jeg.
Det andet er også et godt forsøg, men undertiden virker det, som om man ønsker at indskrive SF's principprogram i grundloven, og det kan måske være vanskeligt at opnå den fornødne brede tilslutning til det.
Men det skal ikke støde på modstand i Socialdemokratiet, der er masser af gode takter i det.
Langt de fleste af forslagene er spændende og værd at diskutere.
Vi synes, det er en fremsynet tekst, men også en tekst, der tager udgangspunkt i den danske virkelighed.
F.eks. respekterer man både monarkiet og den private ejendomsret, men både miljøet og det internationale engagement præger teksten, ligesom kravet om langt større åbenhed i forvaltningen står i fokus.
SF har en for mig lidt overraskende, men lad os endelig diskutere det, tro på, at folkeafstemninger er en suverænt mere demokratisk måde at afgøre spørgsmål på end f.eks. en almindelig parlamentarisk behandling.
SF har også en tro på, at man skal svække statsministerens mulighed for at opløse Folketinget og udskrive valg.
Er det nu en klog ændring i et land, hvor mindretalsregeringer er dominerende?
Socialdemokratiet er ikke gået i disse detaljer.
Vi har ikke haft en Aage Frandsen til at skrive et fuldt udarbejdet forslag, men vi har prøvet at indsætte nogle pejlemærker, som ikke engang er en udtømmende liste: Vi ønsker en grundlov, der tager udgangspunkt i demokratiet.
Vi ønsker et moderne og mere omfattende katalog over borgernes sociale og politiske rettigheder sammen med den enkel tes ansvar over for fællesskabet, naturen og de kommende generationer.
Vi ønsker en klarere definition af statsmagternes funktioner og kompetencer.
Vi ønsker en synliggørelse af de politiske partier.
Vi ønsker fuld åbenhed i forvaltningen.
Vi ønsker at sikre fuld indsigt og kontrol fra Folketingets side med udenrigs- og sikkerhedspolitikken.
Vi ønsker et mere tidssvarende monarki med lige arveret til tronen.
Vi ønsker at sikre folkekirkens selvstyre og sikre religionsligheden.
Vi ønsker nye regler for et moderne rigsfællesskab med ligestilling af de tre folk.
Vi har altså vores pejlemærker, men der kan også være andre.
Det afgørende er, at vi kommer i gang med diskussionen, får identificeret en dagsorden, et sæt af opgaver og så får nedsat den forfatningskommission, som Socialistisk Folkeparti ønsker, og som vi i øvrigt også er enige med Det Radikale Venstre, og jeg går ud fra også Enhedslisten, om at der er behov for at få nedsat.
Jeg tror, at langt, langt ind i de nuværende regeringspartier er der mange, som er parate til at gå ind i sådan en konstruktiv drøftelse.